VYAKUSAZGIRAPO
Unenesko Pakuyowoya za Dada, Mwana, na Mzimu Utuŵa
ŴANTHU awo ŵakugomezga cisambizgo cakuti pali ŵaciuta ŵatatu awo ŵakupanga Ciuta yumoza, ŵakuyowoya kuti mwa Ciuta yumoza muli Dada, Mwana, na Mzimu Utuŵa. Ŵakuyowoya kuti ciuta waliyose wakuyana waka na munyake, walina nkhongono zikuru, ndipo walije wambiro wake. Kuyana na cisambizgo ici, Dada ni Ciuta, Mwana ni Ciuta, ndipo Mzimu Utuŵa ni Ciuta, kweni wose ni Ciuta yumoza pera.
Ŵanandi awo ŵakugomezga cisambizgo cakuti mwa Ciuta yumoza muli Ŵaciuta ŵatatu, ŵakuzomera kuti ŵangalongosora yayi cisambizgo ici. Ndipouli, ŵangaghanaghana nipera kuti Baibolo ndilo likusambizga nthena. Fundo iyo tinganweka nayo njakuti mu Baibolo mulije mazgu ghakuti “Mwa Ciuta yumoza muli Ŵaciuta ŵatatu.” Kweni kasi yilimo fundo iyo yikulongora kuti mwa Ciuta yumoza muli Ŵaciuta ŵatatu? Kuti tizgore fumbo ili, tiyeni tiwone dankha malemba agho ŵanthu awo ŵakugomezga cisambizgo ici ŵakutemwa kuzunura.
“MAZGU WAKAŴA CIUTA”
Lemba la Yohane 1:1 likuyowoya kuti: “Mu mtendeko mukaŵa Mazgu, ndipo Mazgu wakaŵanga pamoza na Ciuta, ndipo Mazgu wakaŵa Ciuta.” Mu mavesi gha kunthazi, mpositole Yohane wakuyowoyerathu mwakupulikikwa makora kuti “Mazgu” ni Yesu. (Yohane 1:14) Kweni pakuti Mazgu ghakucemeka kuti ni Ciuta, ŵanthu ŵanyake ŵakughanaghana kuti Mwana na Dada ŵakwenera kuti ni Ciuta yumoza.
Kumbukani kuti Tesitamenti la Sono likalembeka mu Cigiriki. Pamanyuma pake, ŵanthu awo ŵakung’anamura Baibolo ŵakang’anamura Cigiriki kuti ciye mu viyowoyero vinyake. Kweni ŵanthu ŵanandi awo ŵakang’anamura Baibolo, ŵakalemba kuti “Mazgu ghakaŵa Ciuta” yayi. Cifukwa wuli ŵakalemba nthena yayi? Kuyana na ivyo ŵakumanya vyakukhwaskana na Cigiriki ico cili mu Baibolo, ŵakawona kuti mazgu ghakuti “Mazgu wakaŵa Ciuta” ghakwenera kung’anamulika mu nthowa yinyake. Mwauli? Pasi apa pali viyelezgero vicoko waka: “Logos [Mazgu] wakafuma kwa Ciuta. (A New Translation of the Bible) “Mazgu wakaŵa ciuta.” (The New Testament in an Improved Version) “Mazgu wakaŵa pamoza na Ciuta ndipo wakaŵa nga ndiyo.” (The Translator’s New Testament) Kuyana na Mabaibolo agha, Mazgu ni Ciuta iyo mweneco yayi.* Kweni Mazgu wakucemeka “ciuta” cifukwa ngwakucindikika kuluska vilengiwa vyose vya Yehova. Apa, lizgu lakuti “ciuta” likung’anamura kuti wankhongono.”
MANYANI VINANDI
Ŵanthu ŵanandi ŵakucimanya yayi Cigiriki ico cili kulembeka mu Baibolo. Antheura, kasi mungamanya wuli ivyo mpositole Yohane wakang’anamuranga? Ghanaghanirani ciyelezgero ici: Tiyelezgere kuti msambizgi wakusambizga ŵana ŵa sukulu cisambizgo cinyake. Pamanyuma pake, ŵana ŵapambana kapulikiskiro. Kasi ŵana aŵa ŵangacita wuli kuti wose ŵapulikiske fundo yimoza? Ŵangapempha msambizgi uyo kuti waŵalongosolere makora. Mwambura kukayika, para msambizgi wangasazgirapo fundo zinyake, mbwenu ŵapulikiskenge makora cisambizgo ico. Ndimo viliriso pa nkhani ya kupulikiska ng’anamuro la lemba la Yohane 1:1. Mungaŵazga buku la Yohane kuti mumanye vinandi vyakukhwaskana na Yesu. Para mungamanya vinandi pa nkhani iyi, mbwenu mumanyenge iyo ni fundo yeneco.
Mwaciyelezgero, wonani fundo yinyake iyo Yohane wakalemba mu cipaturo 1, vesi 18: ‘Palije munthu, umo kuli kuŵira liromwaka, wali kumuwona Ciuta.’ Kweni ŵanthu ŵakamuwona Yesu, uyo ni Mwana, pakuti Yohane wakati: “Mazgu wakaŵa thupi, wakakhalanga mukati mwa ise ndipo tikawonanga ucindami wake.” (Yohane 1:14) Umo tawonera apa, kasi Mwana wangaŵa wuli munthu yumoza na Ciuta wankhongono zose? Kweniso, Yohane wakayowoyaso kuti Mazgu wakaŵa “pamoza na Ciuta.” Kasi cingapulikikwa kuti munthu waŵe pamoza na munyake mbwenu tiyowoye kuti ni mweneyuyo? Mwakusazgirapo, kuyana na mazgu agho ghali pa Yohane 17:3, Yesu wakalongora makora mphambano pakati pa iyo na Awiske ŵakucanya. Wakati Awiske ni “Ciuta mweneco Yekha.” Ndipo kuumaliro wa buku la Yohane, Yohane wakakhozgera fundo zose mwa kuyowoya kuti: “Ivi vili kulembeka, mwakuti mupulikane kuti Yesu ndi Khristu, Mwana wa Ciuta.” (Yohane 20:31) Wonani kuti apa, Yesu wakucemeka Ciuta yayi, kweni Mwana wa Ciuta. Fundo izi, izo zakufuma mu buku la Yohane mwenemumo, zikutovwira kuti tipulikiske lemba la Yohane 1:1. Yesu, uyo ni Mazgu, wakucemeka “ciuta” cifukwa wali na mazaza ghakuru. Kweni ndiyo ni Ciuta wankhongono zose yayi.
TISIMIKIZGE USANGE MBUNENESKO
Ghanaghaniraniso za ciyelezgero ca msambizgi na ŵana ŵa sukulu. Tiyelezgere kuti ŵana ŵanyake ŵacali kukayika nangauli msambizgi wayowoya fundo zinyakeso. Kasi ŵangacita wuli? Ŵangafumba msambizgi munyake kuti nayo wasazgirepo fundo zinyake. Usange msambizgi waciŵiri nayo wangalongosora vinthu vyakuyana waka na ivyo wanguyowoya msambizgi wakwamba, mbwenu ŵana ŵanandi ŵangagomezga. Mwakuyana waka, usange mukupulikiska makora yayi ivyo mulembi wa Baibolo Yohane wakayowoya pakukhwaskana na Yesu na Ciuta Wankhongono Zose, mungasanga ulongozgi unyake kwa mlembi munyake wa Baibolo. Mwaciyelezgero, wonani ivyo Mateyu wakalemba. Pakuyowoya za umaliro wa caru, Mateyu wakalemba mazgu agho ghakayowoyeka na Yesu kuti: ‘Kweni vya zuŵa ilo na ora ilo palije munthu wakuvimanya, nanga mbangelo, panji nesi Mwana, kweni Awiske pera ndiwo.’ (Mateyu 24:36) Kasi mazgu agha ghakutisimikizgira wuli kuti Yesu ni Ciuta Wankhongono Zose yayi?
Apa Yesu wakuyowoya kuti Dada wakumanya vinandi kuluska Mwana. Usange Yesu nchigaŵa nadi ca Ciuta Wankhongono Zose mphanyi wakeneranga kumanya cilicose ico Awiske ŵakumanya. Mwantheura, Mwana na Dada ŵangaŵa ŵakuyana yayi. Kweni ŵanyake ŵangayowoya kuti: ‘Yesu wakaŵa na vigaŵa viŵiri vya umoyo, wa kucanya na wa pa caru capasi. Pa lemba ili wakuyowoya za apo wakaŵa pa caru.’ Kweni nanga vingaŵa nthena, mzimu utuŵa ke? Usange mzimu utuŵa nawo ni Ciuta pamoza na Ciuta Wankhongono zose, cifukwa wuli Yesu wakayowoyapo yayi kuti ukumanya ivyo Dada wakumanya?
Apo mukulutilira kusambira Baibolo, mumanyenge malemba ghanandi, agho ghakukhozgera nkhani iyi. Ghakutisimikizgira uwo mbunenesko pakuyowoya za Dada, Mwana, na mzimu utuŵa.—Salmo 90:2; Milimo 7:55; Ŵakolose 1:15.
* Kuti muwone malango gha kalembero ka Cigiriki, agho ghakagwiliskirika nchito pa Yohane 1:1, wonani mapeji 26-29 mu burosha la Kodi Muyenera Kukhulupirira Utatu? lakupharazgika na Ŵakaboni ŵa Yehova.
tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn